WENA WAWUNGENZENJANI: Kunzima ukuthandana nomuntu onesikhwele | News24WENA WAWUNGENZENJANI: Kunzima ukuthandana nomuntu onesikhwele2017-08-14 17:59Durban - Mhleli ngicela ngosizo lwakho nabafundi bakho ningisize ngale nkinga.Sesinonyaka sithandana nesoka lami kodwa, sengikhathele. Linesikhwele lesi esixakile futhi angisazi ukuthi ngenzenjani ukuze likholwe ukuthi ngiyalithanda.Laqala lathi kumele ngishintshe izinombolo zocingo ngoba lingakhululekile ngabantu abangifonelayo lifuna ngiqale kabusha uma ngempela kungekho engikwenzayo.Ngalitshela ngathi akulula ukuba ngishintshe inombolo ngoba okokuqala ziningi izinto engizibhalise ngale namba okubalwa ebhange, kuma-cv, futhi ngineminyaka ngiyisebenzisa. Lavele laqumba kwabonakala-nje ukuthi alikhululekile.Kwathi kusenjalo laqala latshengisa izimpawu zolaka uma ngike ngangaluphendula ucingo, lisuke selivutha. Njalo ngiphilela ukuqinisekisa kuye ukuthi akukho okubi engikwenzayo noma engikuhlosile. Asikaze sizijabulise njengezithandani, ukuphuma siyongcebeleka, ukudlala sikhululeke, cha. Uma sindawonye kuba yinhlanhla kuphele impelasonto kungekho onyathele omunye amakhona.Ngiyazi ukuthi wagileka kabi othandweni ayekulo ngaphambilini ephoxwa yingoduso yakhe, kodwa ngizizwa sengathi ngikhokhela amaphutha omunye umuntu njengoba engiphilisa sengathi ngisejele.Manje uhlezi ekhuluma ngokuyovela ekhaya, eqinisweni angikholwa ukuthi ngizokwazi ukuhlala impilo yami yonke nomuntu onjena. Sekungicacele ukuthi yize enenhliziyo enhle futhi ucansi lumnandi kodwa isikhwele sakhe nokungangethembi akuwukhululi umoya wami.Ngabe ngizobukeka njengomuntu omubi uma ngihlukana naye, yize esewutshelile umndeni wakubo ukuthi ufisa ukungithatha?Ngicela usizo olwakhayo!
